

**Στις βραβεύσεις των αθλητών και αθλητριών στο Προεδρικό η ηγεσία του ΚΟΑ**

Ο Πρόεδρος του Κυπριακού Οργανισμού Αθλητισμού Ανδρέας Μιχαηλίδης παρευρέθηκε σε εκδήλωση για την Ημέρα του Κύπριου Αθλητή τη Δευτέρα 12 Δεκεμβρίου 2022 στο Προεδρικό Μέγαρο, προς τιμή των αθλητών και αθλητριών που διακρίθηκαν σε διεθνείς διοργανώσεις. Στην εκδήλωση, στην οποία βραβεύθηκαν συνολικά 120 αθλητές και αθλήτριες, παρευρέθηκαν επίσης τα μέλη του ΔΣ ΚΟΑ Κάλλη Χατζηιωσήφ, Σωτήρης Αδάμου, Χρήστος Νεοφύτου, Μιχάλης Ιωάννου και Έλενα Παπακώστα, καθώς και η Γενική Διευθύντρια του Οργανισμού Μαίρη Χαραλάμπους Παπαμιλτιάδη.

Ο Πρόεδρος της Δημοκρατίας κ. Νίκος Αναστασιάδης επισήμανε ότι η εκδήλωση θεσμοθετήθηκε με απόφαση της Κυβέρνησης, ως απόδοση του ελάχιστου οφειλόμενου επαίνου και δείγματος ευγνωμοσύνης από μέρους της Πολιτείας σε όσους εκπροσωπούν επάξια την πατρίδα μας στα κορυφαία αθλητικά γεγονότα του κόσμου.

Στον χαιρετισμό του αναφέρθηκε στα αναπτυξιακά προγράμματα του Κυπριακού Οργανισμού Αθλητισμού, τονίζοντας πόσο σημαντικοί είναι οι σχεδιασμοί επιδόσεων του ΚΟΑ, με τον οποίο, όπως τόνισε, υπάρχει αγαστή συνεργασία.